Πληροφορίες: Χριστίνα Σαμαρά

**ΕΞΑΙΡΕΤΙΚΑ ΕΠΕΙΓΟΝ Αθήνα:** 03.04.2018

**Αρ. Πρωτ.:** 434

**ΠΡΟΣ: Υπουργό Οικονομικών κο Ευ. Τσακαλώτο**

**ΚΟΙΝ: «Πίνακας Αποδεκτών»**

**ΘΕΜΑ:** **«Ανοιχτή επιστολή της Ε.Σ.Α.μεΑ. στον Υπουργό Οικονομικών για το σύνολο των φορολογικών θεμάτων/αιτημάτων που απασχολεί τα άτομα με αναπηρία και χρόνιες παθήσεις και τις οικογένειές τους»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), - έχει πλήρη αντίληψη της κατάστασης που βιώνει η ελληνική οικογένεια τα τελευταία χρόνια και πόσο έχει πληγεί από τις πολιτικές λιτότητας. Όμως οι πολίτες με αναπηρία και χρόνια πάθηση και οι οικογένειές τους βιώνουν με τον πιο σκληρό τρόπο την οικονομική κρίση και επωμίζονται σχεδόν εξ' ολοκλήρου το πρόσθετο κόστος διαβίωσης που προκύπτει για την κάλυψη των αναγκών της αναπηρίας τους.

Παρά τις επανειλημμένες προσπάθειες της Συνομοσπονδίας για ορισμό συνάντησης μαζί σας, προκειμένου να τεθεί υπόψη σας το σύνολο των ζητημάτων αρμοδιότητας του Υπουργείου σας, που αντιμετωπίζουν τα άτομα με αναπηρία, με χρόνιες παθήσεις και οι οικογένειές τους, αυτή η συνάντηση, δυστυχώς, μέχρι σήμερα και όχι με ευθύνη της Συνομοσπονδίας μας, δεν έχει πραγματοποιηθεί.

Συνεπώς, θα θέλαμε να σας επισημάνουμε ότι σε περίπτωση που δεν οριστεί συνάντηση μαζί σας άμεσα, θα προχωρήσουμε σε κινητοποίηση διαμαρτυρίας στο Υπουργείο, με αίτημα τη συνάντηση και συζήτηση μαζί σας για το σύνολο των σοβαρών θεμάτων αρμοδιότητας του Υπουργείου σας που απασχολούν τον χώρο μας.

Το πλαίσιο των μέτρων που πρέπει να ληφθούν άμεσα, έτσι ώστε να υπάρξει προστασία των ατόμων με αναπηρία, με χρόνιες παθήσεις και των οικογενειών τους, είναι τα εξής:

1. Ζητάμε την ψήφιση διάταξης με την οποία θα εξαιρούνται τα αναπηρικά επιδόματα από την υποχρέωση αναγραφής και δήλωσής τους ως εισόδημα, καθότι δεν αρκεί να είναι αφορολόγητο. Ζητάμε, όπως σωστά δεν υπολογίζονται ως εισόδημα για το ΚΕΑ, να μην υπολογίζονται ως εισόδημα σε καμία περίπτωση, δεδομένου ότι η χορήγησή τους αφορά την κάλυψη των πρόσθετων αναγκών που επιφέρει η αναπηρία και δεν πρέπει να αποκλείει τα άτομα με αναπηρία από άλλα ευεργετήματα που δικαιούνται, λόγω υπέρβασης εισοδήματος, όπως η εγγραφή παιδιών σε παιδικούς σταθμούς, οι μετεγγραφές φοιτητών, η λήψη κοινωνικού μερίσματος, η απαλλαγή από ΕΝ.Φ.Ι.Α. βάσει εισοδηματικών κριτηρίων, η παροχή κοινωνικού τιμολογίου ρεύματος κ.λπ. όπως αυτό άλλωστε επισημαίνει και ο Συνήγορος του Πολίτη στην υπ’ αριθ. πρωτ. 216774/12669/2018 επιστολή του, την οποία σας επισυνάπτουμε.
2. Ειδική εισφορά αλληλεγγύης

Ζητάμε την απαλλαγή όλων των ατόμων με αναπηρία με ποσοστό τουλάχιστον 67%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία, από την ειδική εισφορά αλληλεγγύης. Σήμερα εξαιρούνται από την επιβολή της ειδικής εισφοράς αλληλεγγύης τα εισοδήματα των προσώπων που είναι ολικώς τυφλοί, καθώς και των προσώπων που παρουσιάζουν βαριές κινητικές αναπηρίες με ποσοστό από 80% και άνω. Η Ε.Σ.Α.μεΑ. ζητάει η ανωτέρω εξαίρεση να επεκταθεί στα πρόσωπα της παρ. 2ε του άρθρου 14 του ν. 4172/2013 - δηλ. τα άτομα με ποσοστό αναπηρίας τουλάχιστον 67%, καθώς και στα πρόσωπα που βαρύνονται φορολογικά από άτομα με βαριές αναπηρίες με ποσοστό αναπηρίας 80% και άνω (νοητική αναπηρία, αυτισμό, σύνδρομο down, εγκεφαλική παράλυση ή βαριές πολλαπλές και ψυχικές αναπηρίες).

1. Διατήρηση των φοροαπαλλαγών

Η ΕΣΑμεΑ ζητά να μην υπάρξει καμία μείωση του αφορολογήτου ορίου για κανένα πολίτη. Ειδικότερα για τα άτομα με αναπηρία, χρόνιες παθήσεις και τις οικογένειές τους ζητάμε τη διατήρηση των φοροαπαλλαγών που είναι σε ισχύ.

1. Επέκταση της φοροαπαλλαγής των ατόμων με αναπηρία και στο τεκμαρτό εισόδημα, δηλαδή η φοροαπαλλαγή που αφορά στα άτομα με αναπηρία, να μην εφαρμόζεται μόνο στο πραγματικό εισόδημα του δικαιούχου, αλλά και στο τεκμαρτό εισόδημα.
2. Απαλλαγή από τον ΕΝΦΙΑ

Ζητάμε την απαλλαγή όλων των ατόμων με αναπηρία με ποσοστό αναπηρίας τουλάχιστον 67%, ανεξαρτήτως κατηγορίας αναπηρίας και των οικογενειών που βαρύνονται φορολογικά με άτομα με βαριά αναπηρία από τον ΕΝΦΙΑ, χωρίς εισοδηματικά κριτήρια, για την πρώτη κατοικία, καθώς και τη θέσπιση ειδικού καθεστώτος προστασίας των ατόμων με αναπηρία στον ΕΝΦΙΑ.

1. Την προστασία από πλειστηριασμό της πρώτης κατοικίας που ανήκει σε άτομα με ποσοστό αναπηρίας τουλάχιστον 67%, καθώς και στα πρόσωπα που έχουν στην οικογένειά τους άτομα με βαριές αναπηρίες.
2. Την αύξηση του ακατάσχετου ποσού σε λογαριασμό μισθού ή σύνταξης ατόμων με αναπηρία στο ύψος των 3.000 ευρώ, λόγω αυξημένων αναγκών εξ αιτίας της αναπηρίας τους.
3. Χρηματοδοτικά εργαλεία και άλλα κίνητρα για την ανάπτυξη του θεσμού των ΚΟΙΝΣΕΠ ένταξης, ο οποίος αποσκοπεί κατ’ αποκλειστικότητα στην κοινωνική και οικονομική ένταξη των ατόμων με αναπηρία
4. Επιχειρηματικότητα

Ζητάμε τη λήψη προστατευτικών φορολογικών μέτρων για τα άτομα με αναπηρία και χρόνιες παθήσεις με ποσοστό αναπηρίας 67% και άνω που έχουν επιχειρηματική δραστηριότητα.

1. Δανειολήπτες

Ζητάμε τη λήψη μέτρων για την πλήρη προστασία των δανειοληπτών με αναπηρία και των οικογενειών που έχουν στη φροντίδα τους άτομα με βαριές αναπηρίες,

 **Κύριε Υπουργέ,**

Ελπίζουμε στην κατανόηση των αιτημάτων μας και στο σεβασμό των θέσεών μας και προσδοκούμε στον άμεσο ορισμό συνάντησης μαζί σας, όπου θα μας δοθεί η ευκαιρία να συζητήσουμε αναλυτικά για την επίλυση των ανωτέρω ζητημάτων τα οποία σας παραθέσαμε.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Χ. Βερναρδάκη

- Γραφείο Αναπληρωτή Υπουργού Οικονομικών, κ. Γ. Χουλιαράκη

- Γραφείο Υφυπουργού Οικονομικών, κας Κ. Παπανάτσιου

- Γραφείο Διοικητή Ανεξάρτητης Αρχής Δημοσίων Εσόδων, κ. Γ. Πιτσιλή

- Φορείς Μέλη Ε.Σ.Α.μεΑ.